Od posljedica ranjavanja u srijedu prijepodne preminuo je 31-godišnjak, na kojega je u utorak navečer pucao njegov vršnjak u blizini ugostiteljskog objekta "Hajduk" u Slavonskom Brodu, izvijestila je Policijska uprava brodsko-posavska.

Na njega je ispaljeno više hitaca u incidentu koji se oko 22:30 sati dogodio u sjeverozapadnom dijelu grada, no motiv sukoba policiji još nije poznat.

Kako se neslužbeno doznaje, napadnuti je ranjen s dva metka u nogu i jednim metkom u trbuh.

Ranjeni muškarac u teškom je stanju prevezen u slavonskobrodsku bolnicu, gdje je tijekom prijepodneva umro od zadobivenih ozljeda.

Iz policije poručuju da traje intenzivna potraga za napadačem koji je vatrenim oružjem počinio ubojstvo. (Hina)